Бу вакытта Гафиулла Казан дәүләт университетының журналистика бүлегенең читтән торып уку бүлегенә керә. 1989 елның ахырында аны Камазның партия комитетына чакырып алалар. Камаз радиосына татар телендә тапшырулар алып баручы һәм мөхәррир кирәк була. Заводларда хезмәт иткән меңнәрчә милләттәшләребез белән очраша. Милли күтәрелеш елларында туган тел, азатлык, халык язмышы турындагы тапшырулары белән эшчеләргә рух өсти. Моңарчы урыс телендә генә сөйләгән радио татарларга да үз телләрендә тапшырулар биреп, йөрәкләрдә милли горурлык хисләре уята.